દલિતોના હક્કો માટે કામ કરતી સંસ્થા ‘નવસર્જન’ દ્વારા ૨૦૧૦માં શાળામાં દલિત વિદ્યાર્થીઓ માટે પીવાના પાણીની અલગ વ્યવસ્થા, મધ્યાહ્ન ભોજન માટે દલિત બાળકોને અલગ બેસાડવાં, ખેતમજૂરી માટે દલિતોને કરાતું દબાણ, પંચાયતમાં પાણીના ગ્લાસ અને નાસ્તાની ડિશની અલગ વ્યવસ્થા, ગામડાંમાં દલિતોને પ્લાસ્ટિકના ગ્લાસમાં ચા-પાણી આપવાં, ગામના પ્રસંગે કે ઉજાણીમાં દલિતો માટે ભોજનની અલગ વ્યવસ્થા, દલિતોને રેશનકાર્ડનો પુરવઠો લેવા ચોક્કસ દિવસે જ જવું જેવા આભડછેટના વિવિધ મુદ્દે અભ્યાસ હાથ ધરાયો હતો. આ અભ્યાસમાં દર્શાવાયેલા મોટાભાગના મુદ્દાઓમાં આજે પણ કોઈ ફેર પડ્યો નથી. આ અંગે સંસ્થાનાં ડાયરેક્ટર મંજુલા પ્રદીપ કહે છે, “સરવેમાં દલિતોની અસ્પૃશ્યતા અંગેનાં વિવિધ કારણો દર્શાવાયાં છે. દલિત- બિનદલિત વચ્ચે અસ્પૃશ્યતા હોય, પરંતુ દલિત-દલિત વચ્ચે પણ અસ્પૃશ્યતા જોવા મળે છે. જેમ કે, વાલ્મીકિ સમાજ માટે અન્ય દલિતો અસ્પૃશ્યતાસભર વ્યવહાર કરે છે. તેમના પ્રસંગો કે જમણવારમાં જવાનું ટાળીને એક પ્રકારનું અંતર દાખવતા હોય છે.”